Vald (Prantsusmaa)

Vald (ka kommuun, prantsuse keeles commune) on 4. järgu haldusüksus Prantsusmaal. Kui mitte arvestada kolme suurema linna omavalitsusega linnaosasid (arrondissement), on vald kohaliku omavalitsuse vähim territoriaalne üksus.

2018. aasta seisuga on Prantsusmaa kommuune 35 357 (nendest 129 ülemereterritooriumidel).

Kõige rahvarohkem kommuun on Pariis (üle 2,2 miljoni elaniku). Kuus kommuuni (kõik Meuse'i departemangus) on elaniketa, sest nendes olnud külad hävitati esimeses maailmasõjas, kuid sõjamälestuse säilitamiseks ei liidetud nende territooriume teiste kommuunidega. Pindalalt suurim kommuun on Maripasoula (asub Prantsuse Guajaanas, 18 360 km²), väikseim Castelmoron-d'Albret (Gironde'i departemangus, 3,54 ha).